CELEX: 
Language: bg
Date: 2019-08-01 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2016/2031 на Европейския парламент и на Съвета посредством установяване на списък на приоритетните вредители

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С член 6, параграф 2 от Регламент (ЕС) 2016/2031 на Европейския парламент и на Съвета за защитните мерки срещу вредителите по растенията
                  1
                Комисията се оправомощава да приема делегирани актове за допълнение на посочения регламент чрез изготвяне на списък на приоритетните вредители. 
            
            
               Приоритетните вредители са карантинни вредители от значение за Съюза, чието потенциално икономическо, екологично или социално въздействие е най-сериозно за територията на Съюза. Критериите за определянето им са установени в раздел 2 от приложение I към посочения регламент. Поради сериозното им въздействие, в член 24 от Регламент (ЕС) 2016/2031 се определят задължения за по-обстойни наблюдения, в член 25 — планове за действие при извънредни ситуации, а в член 26 — симулационни учения.
            
            
               Комисията направи оценка с оглед на определянето на списъка на приоритетните вредители въз основа на методика, разработена от Съвместния изследователски център на Комисията (JRC) и Европейския орган за безопасност на храните (ЕОБХ). При тази методика се отчита вероятността от разпространение и установяване на вредителите, подложени на оценка, както и последиците от това за територията на Съюза. При нея се обръща внимание на факта, че критериите, изброени в посочения регламент, обхващат множество измерения (икономическо, социално и екологично) и всеки от тях е описан с многостранното си въздействие.
            
            
               В резултат на тази оценка, както и в резултат на консултацията с обществеността, проведена чрез портала за по-добро регулиране, Комисията предлага в списъка да бъдат включени 20 приоритетни вредители, изброени в приложението към посочения регламент.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията проведе консултации с експертната група по здравето на растенията на 16 януари 2018 г., 9 юли 2018 г., 9 януари 2019 г., 24 април 2019 г., 27 май 2019 г. и 9 юли 2019 г.
            
            
               Между 6 юни и 4 юли 2019 г. чрез портала за по-добро регулиране бе проведена консултация с обществеността във връзка с настоящия проект на делегиран акт. Получени бяха 49 коментара, които са обществено достъпни.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В съответствие с член 6, параграф 2 от Регламент (ЕС) 2016/2031 в делегирания акт е включен списък на приоритетните вредители.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 1.8.2019 година
            
            
               за допълнение на Регламент (ЕС) 2016/2031 на Европейския парламент и на Съвета посредством установяване на списък на приоритетните вредители
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (EС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (EС) № 228/2013, (EС) № 652/2014 и (EС) № 1143/2014 на Европейския парламент и на Съвета и за отмяна на директиви 69/464/EИО, 74/647/EИО, 93/85/EИО, 98/57/EО, 2000/29/EО, 2006/91/EО и 2007/33/EО на Съвета
                  2
               , и по-специално член 6, параграф 2 от него,
            
            
               като има предвид, че:
            
            
               (1)В съответствие с член 6, параграф 2 от Регламент (ЕС) 2016/2031 Комисията е оправомощена да установи списък на приоритетните вредители. 
            
         
         
            
               (2)Приоритетните вредители са карантинни вредители от значение за Съюза, които отговарят на всички посочени по-долу условия: на първо място, не е известно да са налични на територията на Съюза или е известно, че са налични или в ограничена част от тази територия, или са налични в единични, необичайни, изолирани и редки случаи; на второ място, потенциалното им икономическо, екологично или социално въздействие е най-сериозно за територията на Съюза и на трето място, те са включени в списък като приоритетни вредители.
            
            
               (3)Комисията извърши оценка, за да определи кои вредители да включи в списъка на приоритетните вредители. Тази оценка е основана на методика, разработена от Съвместния изследователски център на Комисията и Европейския орган за безопасност на храните. 
            
            
               (4)Тази методика се състои от комплексни показатели и анализ, основан на множество критерии. При нея се отчита вероятността от разпространение и установяване на вредителите, подложени на оценка, и последиците от това за територията на Съюза. Освен това при тази методика се отчитат критериите, изброени в раздел 1, точка 2 и раздел 2 от приложение I към Регламент (ЕС) 2016/2031, които обхващат икономическото, социалното и екологичното измерение. 
            
            
               (5)При изготвянето на оценката бе взет предвид резултатът от методологията, приложена от Съвместния изследователски център на Комисията и Европейския орган за безопасност на храните, както и консултацията с обществеността, проведена чрез Портала за по-добро регулиране. В резултат на това бе направено заключението, че са налице 20 вредители, чието потенциално икономическо, екологично или социално въздействие се счита за най-сериозно за територията на Съюза.
            
            
               (6)Освен това за тези вредители няма данни да са налични на територията на Съюза, нито да са налични в ограничени части от нея или в единични, необичайни, изолирани и редки случаи.
            
            
               (7)Поради това е целесъобразно посочените вредители да бъдат включени в приложението към настоящия регламент.
            
            
               (8)С цел да се осигури последователно прилагане на всички правила относно карантинните вредители от значение за Съюза, настоящият регламент следва да се прилага от същата дата като Регламент (ЕС) 2016/2031, т.е. от 14 декември 2019 г.,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
               Списък на приоритетните вредители
            
            
               Списъкът на приоритетните вредители, посочен в член 6, параграф 2 от Регламент (ЕС) 2016/2031, е установен в приложението към настоящия регламент.
            
            
               Член 2
               Влизане в сила и прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от 14 декември 2019 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 1.8.2019 година.
            
            
               
                     За Комисията
               
               
                     Председател
                     Jean-Claude JUNCKER
               
               
            
         
         
            
                  
                     (1)
                  
                        Регламент (EС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (EС) № 228/2013, (EС) № 652/2014 и (EС) № 1143/2014 на Европейския парламент и на Съвета и за отмяна на директиви 69/464/EИО, 74/647/EИО, 93/85/EИО, 98/57/EО, 2000/29/EО, 2006/91/EО и 2007/33/EО на Съвета (ОВ L 317, 23.11.2016 г., стр. 4).
               
               
                  
                     (2)
                  
                        ОВ L 317, 23.11.2016 г., стр. 4.
               
            
      
    ---documentbreak--- 
      
         
         
            
               ПРИЛОЖЕНИЕ
                  Списък на приоритетните вредители 
            
            
               Agrilus anxius Gory
            
            
               Agrilus planipennis Fairmaire
            
            
               Anastrepha ludens (Loew)
            
            
               Anoplophora chinensis (Thomson)
            
            
               Anoplophora glabripennis (Motschulsky)
            
            
               Anthonomus eugenii Cano
            
            
               Aromia bungii (Faldermann)
            
            
               Bactericera cockerelli (Sulc.)
            
            
               Bactrocera dorsalis (Hendel)
            
            
               Bactrocera zonata (Saunders)
            
            
               Bursaphelenchus xylophilus (Steiner et Bührer) Nickle et al.
            
            
               Candidatus Liberibacter spp., причинител на болестта Huanglongbing при цитрусовите култури/citrus greening
            
            
               Conotrachelus nenuphar (Herbst)
            
            
               Dendrolimus sibiricus Tschetverikov
            
            
               Phyllosticta citricarpa (McAlpine) Van der Aa
            
            
               Popillia japonica Newman
            
            
               Rhagoletis pomonella Walsh
            
            
               Spodoptera frugiperda (Smith)
            
         
         
            
               Thaumatotibia leucotreta (Meyrick)
            
            
               Xylella fastidiosa (Wells et al.)